##

**ԿՐԹՈՒԹՅԱՆ ՀԻՄՆԱՀԱՐՑԵՐԸ՝ ԿԱՆԱՆՑ և ՏՂԱՄԱՐԴԿԱՆՑ ՀԱՎԱՍԱՐ ԻՐԱՎՈՒՆՔՆԵՐԻ և ՀԱՎԱՍԱՐ ՀՆԱՐԱՎՈՐՈՒԹՅՈՒՆՆԵՐԻ ԱՊԱՀՈՎՄԱՆ ԴԻՏԱՆԿՅՈՒՆԻՑ**

**Ազգային ժողով- ՔՀԿ համագործակցության հարթակի հանդիպման**

**ԱՄՓՈՓԱԹԵՐԹ**

Սույն թվականի սեպտեմբերի 8-ին տեղի ունեցավ Ազգային ժողով-քաղաքացիական հասարակություն հարթակի հերթական հանդիպումը, որը նվիրված էր Պեկինի հռչակագրի և Գործողությունների ծրագրի՝ **«Կանանց կրթությունն ու մասնագիտական պատրաստումը»** մտահոգության ոլորտին, ինչպես նաև COVID-19 համավարակով պայմանավորված կրթության ոլորտի արդի մարտահրավերներին՝ դիտարկելով հիմնահարցը կանանց և տղամարդկանց հավասար իրավունքների և հավասար հնարավորությունների ապահովման տեսանկյունից:

Հանդիպմանը մասնակցեցին Ազգային ժողովի պատգամավորներ, Կառավարության և պետական կառույցների ներկայացուցիչներ, քաղհասարակության ներկայացուցիչներ, փորձագետներ:

Հանդիպումն իրականացվում էր «Նոր Հայաստան՝ ժամանակակից խորհրդարան» ծրագրի շրջանակներում: Ծրագիրն իրականացվում է ՄԱԿ-ի Զարգացման ծրագրի հայաստանյան գրասենյակի կողմից՝ ՀՀ Ազգային ժողովի, ՕքսԵՋեն հիմնադրամի, Մարդկային զարգացման միջազգային կենտրոնի, Ժողովրդավարության Վեսթմինսթր հիմնադրամի հետ համագործակցությամբ: Ծրագիրն իրականացվում է Միացյալ Թագավորության «Լավ կառավարման հիմնադրամ»-ի և Շվեդիայի կառավարության օժանդակությամբ:

Հանդիպմանը փորձագետ Լիլիթ Զաքարյանը ներկայացրեց Հայաստանում Պեկինի հռչակագրի և Գործողությունների ծրագրի՝ **«Կանանց կրթությունն ու մասնագիտական պատրաստումը»** մտահոգության ոլորտին վերաբերող այլընտրանքային վերլուծությանզեկույցը: Զեկույցը ներկայացնում է վերջին հինգ տարիների ընթացքում կրթության և մասնագիտական պատրաստման ոլորտներում կանանց և տղամարդկանց հավասար իրավունքների և հավասար հնարավորությունների ապահովման ուղղությամբ իրականացվող պետական քաղաքականության ձեռքբերումների և համակարգային խնդիրների ընդհանուր գնահատականը, ինչպես նաև առաջարկություններ՝ բարձրացնելու Կառավարության գործողությունների արդյունավետությունը:

Հանդիպմանը ներկայացված պրեզենտացիան՝ ստորև, իսկ այլընտրանքային հետազոտությանը կարող եք ծանոթանալ [հետևյալ հղումով](https://oxygen.org.am/wp-content/uploads/2020/07/Beijing25_Analysis-of-3-Areas_of_Concern_ARM.pdf)



**Բարձրաձայնված հիմնահարցեր, խնդիրներ**

* Կրթական համակարգը նպատակաուղղված չէ սովորողների և ուսանողների կողմից գենդերային հավասարության նորմերի և սկզբունքների ընկալմանը, գենդերային կարծրատիպերի հաղթահարմանը:
* Թեպետ օրենսդրական մակարդակում կրթության ոլորտում խտրականությունը բացակայում է, սակայն կա գենդերային թաքնված խտրականություն, պահպանվում է «թաքնված ուսումնական պլանը»:
* Կրթության ոլորտում ընդունվող ծրագրերը գենդերային ուղղորդում չեն անցնում, հաճախ գենդերային կույր են: Կրթական բոլոր մակարդակների ծրագրերում գենդերային հավասարությանն ուղղված բաղադրիչը ներառված չէ, դասագրքերը, ուսումնառության նյութերը գենդերային կարծրատիպերից զերծ չեն, գենդերային բռնության նկատմամբ անհանդուժողականություն ձևավորող թեմատիկան մշակված և ներդված չէ:
* օրինակ, պատմության դասագրքերում արական սեռի են կերպարների 94%-ից ավելին, հայ գրականության՝ 80% (Օսիպով, Սարգիզովա, 2015): Ավագ դպրոցի «Հայոց պատմության» դասագրքերում քանակապես տղամարդկանց կերպարները մոտ 30 անգամ գերազանցում են կանանց կերպարները: Կանանց կերպարները կազմում են բոլոր կերպարների ընդամենը 3%-ը: Տղամարդկանց պատկերող նկարները 7 անգամ գերազանցում են կանանց պատկերող նկարներից: Որպես կանոն, տղամարդկանց պատկերող նկարները ասոցիացվում են իշխանության, ուժի, տիրապետության հետ:
* Արդյունքում սովորողների գիտակցության մեջ ձևավորվում է միայն ակտիվ, նվաճող, պաշտպանող, ստեղծագործող տղամարդու կերպարը: Կարծիք է ձևավորվում, թե կանայք մշակույթում որևէ ներդրում չեն ունեցել և չունեն: Կանայք հիշատակվում են միայն այն դեպքում, երբ հանդես են գալիս տղամարդուն՝ հայրենիքի պաշտպանին հատուկ գործառույթներով:
* Նույնիսկ բարձրագույն կրթության ոլորտում չկա հանդուրժողություն և գենդերազգայուն միջավայր, ինչը հանգեցնում է տարբեր ամբիոններում դասավանդվող գենդերային բնույթի առարկաների կրճատմանը։
* Գենդերազգայուն մասնագիտական կողմնորոշման պրակտիկայի բացակայության հետևանքով գենդերային խտրազատումը ըստ մասնագիտությունների կրթության բոլոր մակարդակներում պահպանվում է։ Որպես արդյունք Հայաստանում STEM ոլորտում կանանց ներգրավումը դանդաղ է ընթանում։
* Սուր կերպով է հանրապետությունում դրված նախադպրոցական կրթության մատչելիության հարցը։ Այսօր նախադպրոցական տարիքի երեխաների մոտ 70 տոկոսը զրկված է նախադպրոցական կրթություն ստանալու հնարավորությունից։ Խնդիրը կարող է լուծվել համայնքների խոշորացման շնորհիվ, եթե լուծվեն միջգյուղական ճանապարհների և տրանսպորտի հարցերը։
* Երկիրը չի ապահովել ՄԱԿ-ի Հազարամյակի մարտահրավերների շրջանակում իր վրա վերցրած պարտավորությունները կրթության տարրական, հիմնական, ավագ դպրոցի մակարդակներում։
* **Թեպետ կրթության ոլորտի աշխատակիցների գերակշիռ մասը կանայք են, սակայն պահպանվող գենդերային ուղղահայաց խտրազատման հետևանքով որոշումները ընդունվում են տղամարդ պաշտոնյաների կողմից:**
* Չի ապահովված կանանց համար կրթության շարունակականության հնարավորությունը: Ներդրվում է դայակի ինստիտուտը, սակայն ծրագիրը նոր է և արդյունքները դեռ չեն երևում:

**Առաջարկություններ**

**Ազգային ժողովին**

* Ամրագրել կրթության ոլորտում   սեռի սկզբունքով խտրականության եզրույթի սահմանումը  ոլորտը կարգավորող «Կրթության մասին», «Հանրակրթության մասին»,  «Նախնական մասնագիտական (արհեստագործական) և միջին մասնագիտական կրթության մասին», «Բարձրագույն և հետբուհական մասնագիտական կրթության մասին» ՀՀ օրենքներում /քանի որ դա կնպաստի նաև կրթության հանրույթի տեղեկատվության բարձրացմանը/, համաձայնեցնելով այն Կանանց և տղամարդկանց հավասար իրավունքների և հավասար հնարավորությունների մասին ՀՀ օրենքի ոգուն:
* Իրականացնել կրթության բնագավառի օրենսդրության և այլ իրավական ակտերի գենդերային ուղղորդում:
* Կառավարությունից պահանջել, որ խորհրդարան ներկայացվող օրինագծերն ու ծրագրային փաստաթղթերը պարտադիր գենդերային ուղղորդում անցնեն, որը հիմնված կլինի համապատասխան ոլորտի գենդերային վերլուծության և սեռի սկզբունքով տարանջատված վիճակագրության վրա:
* Ուշադրության կենտրոնում պահել կրթության բնագավառին վերաբերող Պեկինի Գործողությունների ծրագրի իրագործումը և դրա հետ կապված խնդիրները:
* Խորհրդարանը կարող է դաշտ ստեղծել կրթության գենդերային օրակարգի քննարկման համար, պարբերաբար կազմակերպել խորհրդարանական լսումներ և փորձագիտական քննարկումներ նվիրված կրթության ոլորտում կանանց խնդիրներին:
* Այն կարող է օրինակ ծառայել կառավարության և մյուս մարմինների համար ներառելով գենդերային պրոբլեմատիկան օրինաստեղծ գործընթացներում:

**ՀՀ Կառավարությանը**

* Կրթությունը պետք է դիտարկել, որպես քաղաքացու սահմանադրական իրավունք, որպես ռազմավարական արժեք: Այսօր ցավոք այդ գիտակցումը և մոտեցումը չկա: Պետք է փոխել կրթության վերաբերյալ ընկալումները։ ՀՀ-ում այսօր կրթական շատ խնդիրներ լուծվում են ՀԿ-ների կողմից՝ ոչ ֆորմալ կրթության միջոցով։
* Կրթության ոլորտի բոլոր ենթաօրենսդրական ակտերը պետք է գենդերային ուղղորդում անցնեն:
* Անհրաժեշտ է մշտադիտարկել ՀՀ գենդերային քաղաքականության իրականացման 2019-2023 թվականների ռազմավարության իրականացումը գենդերային փորձագետների ներառմամբ:
* Անհրաժեշտ է գենդերային բաղադրիչը ներառել պետության կողմից ֆինանսավորվող գիտական հետազոտությունների թեմատիկայում:
* Քանի որ ՈԱԱԿ հանրապետությունում շարունակաբար իրականացնելու է քոլեջների և բուհերի հավատարմագրում և նախատեսվում է ինստիտուցիոնալ հավատարմագրման չափանիշների և չափորոշիչների վերանայում, անհրաժեշտ է դրանցում ավելացնել գենդերային չափորոշիչը:
* Անհրաժեշտ է ապահովել հանրակրթական դպրոցների, նախնական (արհեստագործական) և միջին մասնագիտական ուսումնական հաստատությունների տնօրենների, փոխտնօրենների և ուսուցիչների վերապատրաստման ծրագրերի գենդերային փորձաքննություն, գենդերային մոդուլներով վերապատրաստմանը ներգրավել գենդերային փորձագետների:
* Մասնագիտական կողմնորոշման ծրագրերը պետք է լինեն գենդերային զգայուն, այդ պատճառով այդ ոլորտով զբաղվող բոլոր պատասխանատուները պետք է անցնեն գենդերային մոդուլներով վերապատրաստում:
* Նոր մշակվող կրթության չափանիշները, ուսումնա-մեթոդական համալիրները, դասագրքերի նախագծերը պետք է գենդերային ուղղորդում անցնեն:
* Հասարակության մեջ լայնորեն քննարկումներ ծավալել STEM բնագավառներում ուսման և կարիերայի օգուտների շուրջ, խրախուսել աղջիկներին խորացնել իրենց հետաքրքրվածությունը մաթեմատիկայով և բնագիտական առարկաներով:
* Ճկունացնել միջնակարգ կրթության համակարգը հնարավորություն ստեղծելով ուսումը չավարտած աղջիկներին շարունակել կրթությունն աշխատելու հետ զուգահեռ:
* Իրականացնել աշխատանքներ Խաչատուր Աբովյանի անվան հայկական պետական մանկավարժական համալսարանի հետ, քանի որ այս ԲՈՒՀ-ին է վստահված կրթության ապահովման մի մեծ բաղադրիչ:
* Աշխատանքներ իրականացնել բարձրացնելու ուսուցիչների զգայունությունը գենդերային հիմնահարցերի վերաբերյալ: Կրթական չափորոշիչները շատ կարևոր են, բայց ուսուցիչների մեծ մասը չգիտեն, թե ինչպես մատուցել նյութը։
* Մշակութը ծառայեցնել, որպես գենդերային հինահարցերի լուծման, գենդերային կարծրատիպերի հաղթահարման միջոց. խրախուսել կանանց մասին ֆիլմերի պատրաստումը, հեռուստաեթերում կին գործիչների մասին նյութերի ցուցադրությունը: Սակայն այս գործընթացում ցուցաբերել զգայուն մոտեցում, որպեսզի չվերարտադրվեն կարծրատիպեր:

**Այս ուղղությամբ իրականացվող աշխատանքներ.** ներկայացրեց ՀՀ ԿԳՄՍ նախարարի տեղակալ՝ տիկին Ժաննա Անդրեասյանը` նշելով.

- Կրթության ոլորտում կանանց իրավունքների և դրանց առաջմղման օրակարգը ամենակարևոր հարցերից է և հատկապես դրա առնչությունը տեսնում ենք հանրակրթության բովանդակության փոփոխության այս փուլում։

- Առանձնահատուկ ուշադրության կարիք ունի համավարակի այս ժամանակաշրջանում հանրային ազդեցությունների դիտարկումը և հատկապես՝ գենդերային կտրվածքով։ Ասիական զարգացման բանկի հետ համագործակցության շրջանակներում սոցիալ-հոգեբանական աջակցության ծառայություն է նախատեսվում համավարակի պայմաններում ուսուցիչների, աշակերտների, ծնողների համար և նախատեսվում է գործարկել թեժ գիծ։

- Հանրակրթության բովանդակային փոփոխությունների շրջանում առանձնահատուկ ուշադրությաւն են արժանացել նոր չափորոշիչներով գենդերային փորձաքնության հետ առնչվող հարցերը, ինչպես նաև գենդերային թեմատիկայով պետական ռազմավարությանն առնչվող հարցերը։ Մասնավորապես եղել են նաև առանձնացված վերապատրաստումներ չափորոշիչները մշակող փորձագետների համար՝ Եվրոպայի խորհրդի աջակցությամբ կազմակերպված, որպեսզի մենք ունենանք գենդերային տեսանկյունից զգայուն բովանդակություն։ Չափորոշիչները մշակող փորձագետների մասով կարևորվում են նաև այնպիսի փոփոխություններ, որոնք վերաբերում են փորձառությանը՝ կանանց կերպարներն առանձնացնելու և ներկայացնելու գործում։

- Գենդերային հիմահարցերը միշտ մանիպուլացվում են՝ նշելով, որ դա արտաքին օրակարգ է։ Այնինչ, մենք ուզում ենք հղում տալ մեր ավանդականին, մատնանշելով, որ մենք ունենք գենդերային հավասարության բազմաթիվ օրինակներ սկսած իրավունքի պատմությունից և միջնադարյան իրավունքի վկայություններ։

- Կոմունիկացիոն ռազմավարության հետ կապված ապատեղեկատվության ծավալը շատ մեծ է։ Դրա վառ օրինակ են սեռական դաստիրակության թեմայով առարկայի ներմուծման վերաբերյալ խոսակցությունները։ Նախարարությունը կոմունիկացիոն ռազմավարության հետ կապված համագործակցում է մասնագետների հետ։ Նոր փուլով կլինեն քննարկումներ մասնագիտական ուսուցչական խմբերի հետ։